তথ্যবিবরণী নম্বর : ২৪৬৭

**সিলেটের জৈন্তাপুর স্বাস্থ্য কমপ্লেক্সে হামলার ঘটনায় স্বাস্থ্যমন্ত্রীর নিন্দা প্রকাশ**

ঢাকা, ৭ মাঘ (২১ জানুয়ারি) :

গতকাল রাতে সিলেটের জৈন্তাপুর উপজেলা স্বাস্থ্য কমপ্লেক্সে সড়ক দুর্ঘটনায় মৃত্যুর ঘোষণাকে কেন্দ্র করে কর্তব্যরত চিকিৎসক ও স্বাস্থ্যকর্মীদের ওপর অনাকাঙ্ক্ষিত হামলা, ভাঙচুর ও অ্যাম্বুলেন্সসহ সরকারি সম্পত্তিতে অগ্নিসংযোগের ঘটনায় নিন্দা প্রকাশ করেছেন স্বাস্থ্যমন্ত্রী ডা. সামন্ত লাল সেন।

সরকারি সফরে বর্তমানে সুইজারল্যান্ডের জেনেভায় অবস্থানরত স্বাস্থ্যমন্ত্রী দ্রুত ঘটনাস্থল পরিদর্শন করে ব্যবস্থা নিতে স্বাস্থ্য মন্ত্রণালয়ের আওতাধীন স্বাস্থ্য অধিদপ্তরের সংশ্লিষ্ট কর্মকর্তাদের নির্দেশনা দেন। মন্ত্রীর নির্দেশনায় আজ সকালে স্বাস্থ্য অধিদপ্তরের একটি উচ্চ পর্যায়ের প্রতিনিধি দল ঘটনাস্থলে যান এবং পরিস্থিতি নিয়ন্ত্রণে স্থানীয় প্রশাসন ও নেতৃবৃন্দের সাথে আলোচনা করেন।

মন্ত্রী চিকিৎসক, নার্সসহ স্বাস্থ্য কমপ্লেক্সে কর্মরত সকল কর্মকর্তা ও কর্মচারীর নিরাপত্তা নিশ্চিত করতে তৎক্ষণাৎ টেলিফোনে স্বরাষ্ট্রমন্ত্রী আসাদুজ্জামান খান এর সাথে কথা বলেন। এ ঘটনার প্রেক্ষিতে ইতোমধ্যেই একটি মামলা দায়ের করা হয়েছে।

স্বরাষ্ট্রমন্ত্রী এ ঘটনায় জড়িত ব্যক্তিদের দ্রুত গ্রেফতার করে আইনের আওতায় আনা এবং চিকিৎসক, নার্সসহ স্বাস্থ্য কমপ্লেক্সের নিরাপত্তা প্রদানে তৎপর ও সচেষ্ট থাকার জন্য ইতোমধ্যেই সংশ্লিষ্ট সকলকে নির্দেশনা প্রদান করেছেন।

দেশের জনগণের স্বাস্থ্যসেবা নিশ্চিতে এ ঘটনার প্রেক্ষিতে টেলিফোনে স্বাস্থ্যমন্ত্রী চিকিৎসক, নার্সসহ স্বাস্থ্যকর্মীদের নিরাপদ কর্মস্থল নিশ্চিতকরণে তাঁর প্রতিশ্রুতি দৃঢ়ভাবে ব্যক্ত করেছেন।

#

মাইদুল/পাশা/শফি/মোশারফ/শামীম/২০২৪/২১১০ঘণ্টা

তথ্যবিবরণী নম্বর : ২৪৬৬

**আগামী ফেব্রুয়ারিতে প্লট-টু-প্লট বিডিএস ম্যাপ প্রস্তুতের কাজ শুরু**

**--- ভূমিমন্ত্রী**

ঢাকা, ৭ মাঘ (২১ জানুয়ারি) :

ভূমিমন্ত্রী নারায়ন চন্দ্র চন্দ বলেছেন, দেশে বাংলাদেশ ডিজিটাল জরিপ তথা বিডিএস কার্যক্রম পুরোদমে চলমান।

আজ রাজধানী ঢাকার অদূরে সাভারে অবস্থিত অফিসার্স ট্রেনিং ইনস্টিটিউট (ওটিআই) মসজিদ সংলগ্ন মাঠে যৌথ ক্যাম্পে ভূমি রেকর্ড ও জরিপ অধিদপ্তর (ডিএলআরএস) কর্তৃক আয়োজিত ১৩৪তম সার্ভে এন্ড সেটেলমেন্ট প্রশিক্ষণ কোর্সের উদ্বোধন অনুষ্ঠানে প্রধান অতিথির বক্তব্যে ভূমিমন্ত্রী নারায়ন চন্দ্র চন্দ একথা বলেন। ভূমি সচিব মোঃ খলিলুর রহমান এসময় বিশেষ অতিথি হিসেবে উপস্থিত ছিলেন।

ভূমিমন্ত্রী বলেন, বিডিএস-এর আওতাভুক্ত ইডিএলএমএস প্রকল্পের মাধ্যমে চট্টগ্রাম ও নারায়ণগঞ্জ সিটি কর্পোরেশন, মানিকগঞ্জ পৌরসভা এবং ধামরাই উপজেলায় ডিজিটাল জরিপের কন্ট্রোল পয়েন্ট অর্থাৎ পিসিএসএম পিলার (পার্মানেন্ট ক্যাডাস্ট্রাল সার্ভে মার্ক/পাকা পিলার) স্থাপনের স্থান নির্বাচন এবং পিলার স্থাপন কাজ চলছে।

মন্ত্রী বলেন, মানিকগঞ্জ ও নারায়ণগঞ্জে কন্ট্রোল-পয়েন্ট সিলেকশন কাজ শেষ হয়েছে। চট্টগ্রাম ও ধামরাইয়ে স্থান নির্বাচন এ সপ্তাহে শেষ হবে। আগামী সপ্তাহে রাজশাহী এবং কুষ্টিয়ায় বিডিএস কার্যক্রম শুরু হবে। আগামী মাসের শেষ নাগাদ সারা দেশের নির্বাচিত এলাকায় স্যাটেলাইট, ড্রোন ও অন্যান্য ফোর্থ জেনারেশন প্রযুক্তি ব্যবহার করে প্লট-টু-প্লট জরিপের মাধ্যমে বিডিএস ম্যাপ তৈরির কাজ শুরু হবে বলে মন্ত্রী আশা প্রকাশ করেন। বিশেষ অতিথি ভূমি সচিব মোঃ খলিলুর রহমান প্রশিক্ষণার্থীদের উদ্দেশ্যে বলেন, নাগরিককে সুষ্ঠু ভূমি সেবা প্রদান করতে এ ধরনের যৌথ প্রশিক্ষণ খুবই গুরুত্বপূর্ণ। এতে পারস্পরিক মতবিনিময়ের মাধ্যমে সেবা প্রদানে নতুন আইডিয়া জেনারেট হয়।

উল্লেখ্য, দক্ষিণ কোরিয়ার অত্যাধুনিক সার্ভে ড্রোন, এয়ারক্রাফট, জিএনএসএস, ইটিএসসহ ডিজিটাল জরিপের সর্বাধুনিক প্রযুক্তি আগামী ১০ ফেব্রুয়ারির মধ্যে পৌঁছাবে।

অনুষ্ঠান শেষে উপস্থিত সাংবাদিকবৃন্দের এক প্রশ্নের জবাবে ভূমিমন্ত্রী জানান, ‘মানুষের ভূমির উপর ন্যায্য অধিকার নিশ্চিত করার জন্য আমি কাজ করে যাব’। আরেক প্রশ্নের জবাবে মন্ত্রী বলেন, ‘আমাদের অন্য একটি প্রকল্পের মাধ্যমে ডিজিটাল ল্যান্ড জোনিং ম্যাপ তৈরি করা হচ্ছে, এর ফলে কৃষিজমি, জলাভূমি, পাহাড় ও বনভূমি রক্ষাসহ জমির পরিকল্পিত ব্যবহার করা সম্ভব হবে’।

ডিএলআরএস-এর মহাপরিচালকের সভাপতিত্বে অনুষ্ঠিত উদ্বোধন অনুষ্ঠানে আরো উপস্থিত ছিলেন ভূমি মন্ত্রণালয় ও ডিএলআরএস-এর বিভিন্ন পর্যায়ের কর্মকর্তাবৃন্দ। বাংলাদেশ সিভিল সার্ভিস-এর প্রশাসন ও পুলিশ ক্যাডার এবং বাংলাদেশ জুডিসিয়াল সার্ভিসের ৫৬ জন কর্মকর্তা নিয়ে আয়োজিত ৫১ দিনের এই কোর্সটি আগামী মার্চ মাসে শেষ হবার কথা রয়েছে।

প্রসঙ্গত, বিডিএস বাস্তবায়িত হলে ভূমি জরিপ, ভূমি ব্যবস্থাপনা অফিসের মধ্যে নেটওয়ার্ক প্রতিষ্ঠাসহ অটোমেশন ব্যবস্থার প্রবর্তন হবে। মৌজা-ম্যাপ ও রেকর্ডের মধ্যে লিংকেজ প্রতিষ্ঠার ফলে ভূমির মালিকগণ সহজেই অনলাইনের মাধ্যমে রেকর্ড ও প্লট দেখার সুযোগ পাবে।

#

নাহিয়ান/পাশা/শফি/মোশারফ/জয়নুল/২০২৪/২০৩০ ঘণ্টা

তথ্যবিবরণী নম্বর : ২৪৬৫

**ভর্তুকির টাকায় ধনীদের পানি সরবরাহ করা যৌক্তিক কিনা প্রশ্ন স্থানীয় সরকার মন্ত্রীর**

ঢাকা, ৭ মাঘ (২১ জানুয়ারি) :

প্রধানমন্ত্রী শেখ হাসিনা বাংলাদেশকে যে অবস্থানে নিতে চান সেই লক্ষ্যে পৌঁছাতে হলে সবাইকে ঐক্যবদ্ধভাবে কাজ করতে হবে। পুনরায় স্থানীয় সরকার মন্ত্রণালয়ের দায়িত্ব পাওয়ায় প্রধানমন্ত্রী শেখ হাসিনা যে আস্থা রেখেছেন তা পূরণে সব সময় সচেষ্ট থাকবেন বলে উল্লেখ করেছেন স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম। বাংলাদেশ এখন আর দারিদ্র্যপীড়িত দেশ নয়, সারা পৃথিবীর বুকে নিজের অবস্থান তৈরি করছে প্রধানমন্ত্রী শেখ হাসিনার নেতৃত্বে।

মন্ত্রী আজ কারওয়ান বাজার ওয়াসা ভবনে নতুন মন্ত্রিসভায় পুনরায় স্থানীয় সরকার মন্ত্রণালয়ের দায়িত্ব পাওয়া উপলক্ষ্যে ওয়াসার সকল স্তরের কর্মকর্তা-কর্মচারীদের সাথে এক মতবিনিময় সভায় প্রধান অতিথির বক্তব্যে এ কথা বলেন। এতে বিশেষ অতিথি হিসেবে উপস্থিত ছিলেন স্থানীয় সরকার বিভাগের সচিব মুহম্মদ ইবরাহিম এবং সভাপতিত্ব করেন ওয়াসার ব্যবস্থাপনা পরিচালক প্রকৌশলী তাকসিম এ খান। এছাড়াও ঢাকা ওয়াসার চেয়ারম্যান প্রফেসর ড. সুজিত কুমার বালা অনুষ্ঠানে উপস্থিত ছিলেন।

অনুষ্ঠানে মন্ত্রী ঢাকা ওয়াসার দক্ষতায় সন্তুষ্টি প্রকাশ করে বলেন, একসময় মানুষ পানির জন্য কলসি নিয়ে মিছিল করলেও সে চিত্র বর্তমান বাংলাদেশে নেই, কারণ ঘনবসতিপূর্ণ ঢাকা শহরের জন্য সুপেয় পানি সরবরাহের দায়িত্বটি ঢাকা ওয়াসা ঠিকভাবে করতে পেরেছে। এছাড়াও পয়ঃনিষ্কাশন ব্যবস্থা আধুনিকীকরণ করার জন্য ঢাকা ওয়াসার বিভিন্ন প্রকল্প বাস্তবায়ন চলমান রয়েছে।

ভর্তুকির টাকায় ধনীদের পানি সরবরাহ করা যৌক্তিক কি না সে প্রশ্ন রেখে স্থানীয় সরকার মন্ত্রী বলেন, ঢাকা ওয়াসার এক হাজার লিটার পানি উৎপাদনে খরচ হয় ২৬ থেকে ৩০ টাকা। ৩০ টাকা যদি উৎপাদন খরচ হয়, আর আমি যদি তা ১৫ টাকায় বিক্রি করি তাহলে বাকি ১৫ টাকা ভর্তুকি কে দেবে? ধনাঢ্য এলাকার পানির মূল্য আর মধ্যবিত্ত ও নিম্ন মধ্যবিত্ত অধ্যুষিত এলাকার পানির মূল্য এক হওয়া উচিত নয় বলে মত দেন তিনি।

এর আগে আজ জাতীয় স্থানীয় সরকার ইনস্টিটিউটে সিটি কর্পোরেশনের কর্মকর্তাগণের জন্য আয়োজিত ‘সিটি কর্পোরেশন সম্পর্কিত প্রশিক্ষণ’ ও ‘সম্পদ আহরণ এবং বাজেট ব্যবস্থাপনা’ শীর্ষক প্রশিক্ষণ কোর্সের উদ্বোধন করেন স্থানীয় সরকার মন্ত্রী। এতে বিশেষ অতিথি হিসেবে উপস্থিত ছিলেন স্থানীয় সরকার বিভাগের সচিব মুহম্মদ ইবরাহিম এবং সভাপতিত্ব করেন জাতীয় স্থানীয় সরকার ইনস্টিটিউটের মহাপরিচালক মনোজ কুমার রায়।

প্রশিক্ষণের উদ্বোধন শেষে মন্ত্রী বলেন, স্থানীয় সরকার ব্যবস্থাপনার মাধ্যমে সাধারণ মানুষের কাছে নাগরিক সেবা পৌঁছে দিতে গেলে আইন ও বিধিগুলো সঠিকভাবে জানা প্রয়োজন। এতে কর্মকর্তাদের উৎসাহ ও দক্ষতা বৃদ্ধি পায়। আশা করি সিটি কর্পোরেশনের কর্মকর্তারা পাঁচ দিনব্যাপী এই কর্মশালার মাধ্যমে নাগরিক সেবা আরো সহজে মানুষের কাছে পৌঁছে দিতে পারবেন।

#

হেমায়েত/পাশা/শফি/মোশারফ/জয়নুল/২০২৪/২০৫০ ঘণ্টা

তথ্যবিবরণী নম্বর : ২৪৬৪

**আগামীতে বাংলাদেশ ও সৌদি আরবের মধ্যকার সম্পর্ক অনন্য উচ্চতায় পৌঁছাবে**

**-ধর্মমন্ত্রী**

ঢাকা, ৭ মাঘ (২১ জানুয়ারি) :

ধর্মমন্ত্রী মোঃ ফরিদুল হক খান বলেছেন, বাংলাদেশ ও সৌদি আরবের মধ্যে পারস্পরিক সম্পর্ক অত্যন্ত চমৎকার ও বন্ধুত্বপূর্ণ। আগামীতে দু’দেশের মধ্যকার এই সম্পর্ক অনন্য উচ্চতায় পৌঁছাবে।

আজ মন্ত্রণালয়ে ধর্মমন্ত্রী তাঁর অফিস কক্ষে সৌদি আরবের রাষ্ট্রদূত ঈসা ইউসেফ ঈসা আল দুহাইলেনের সাথে সাক্ষাৎকালে এসব কথা বলেন।

সাক্ষাৎকালে দু’জনে আগামীদিনে দু’দেশের মধ্যকার সম্পর্ক দৃঢ় ও সুসংহতকরণের বিভিন্ন দিক নিয়ে আলোচনা করেন। এছাড়া, এ সময় হজের নিবন্ধন পরিস্থিতি, হজযাত্রী পরিবহন, ঢাকায় এরাবিক ল্যাঙ্গুয়েজ ইনস্টিটিউট স্থাপন, বাংলাদেশে আটটি আইকনিক মসজিদ স্থাপনের বিষয়সহ দু’দেশের স্বার্থসংশ্লিষ্ট বিষয়সমূহ নিয়ে আলোচনা হয়।

ধর্ম বিষয়ক মন্ত্রণালয়ে পূর্ণ মন্ত্রীর দায়িত্ব পাওয়ায় ধর্মমন্ত্রী মোঃ ফরিদুল হক খানকে সৌদি রাষ্ট্রদূত অভিনন্দন জানান। এসময় ধর্ম সচিব মুঃ আঃ হামিদ জমাদ্দার ও হজ অনুবিভাগের অতিরিক্ত সচিব মোঃ মতিউল ইসলাম উপস্থিত ছিলেন।

#

সিদ্দীক/পাশা/শফি/সঞ্জীব/শামীম/২০২৪/১৯২৫ঘণ্টা

তথ্যবিবরণী                                                                                                    নম্বর : ২৪৬৩

**স্টেডিয়াম রক্ষণাবেক্ষণের ওপর গুরুত্বারোপ যুব ও ক্রীড়া মন্ত্রীর**

ঢাকা, ৭ মাঘ (২১ জানুয়ারি) :

যুব ও ক্রীড়া মন্ত্রী নাজমুল হাসান পাপন আজ ঢাকায় মন্ত্রণালয়ের সভাকক্ষে শেখ রাসেল মিনি স্টেডিয়াম নির্মাণ, প্রতিবন্ধী স্টেডিয়াম নির্মাণ, বঙ্গবন্ধু স্টেডিয়ামের আধুনিকায়ন ও সংস্কার কাজের অগ্রগতি বিষয়ক পর্যালোচনা সভায় সভাপতিত্ব করেছেন।

সভা শেষে মন্ত্রী সাংবাদিকদের বলেন, ক্রীড়ার তিনটি অগ্রাধিকার প্রজেক্ট নিয়ে সংশ্লিষ্টদের সাথে আমি আজ বসেছি। আপনারা জানেন প্রধানমন্ত্রীর নির্দেশে সারা দেশে প্রতিটি উপজেলায় শেখ রাসেল মিনি স্টেডিয়াম নির্মাণ করা হচ্ছে। প্রথম পর্যায়ে ১২৫টি স্টেডিয়াম নির্মাণের কাজ সমাপ্ত হয়েছে। দ্বিতীয় পর্যায়ে ১৮৬টি মিনি স্টেডিয়াম নির্মাণের কাজ চলছে। এছাড়া জাতীয় সংসদের পাশে নির্মাণাধীন প্রতিবন্ধী স্টেডিয়াম এবং বঙ্গবন্ধু স্টেডিয়ামের আধুনিকায়ন ও সংস্কার বিষয়ে অগ্রগতি সম্পর্কে অবগত হয়েছি। আমি শীঘ্রই সরেজমিনে শেখ রাসেল মিনি স্টেডিয়াম, জাতীয় সংসদ এর পাশে নির্মীয়মান প্রতিবন্ধী স্টেডিয়াম ও বঙ্গবন্ধু স্টেডিয়ামের চলমান কাজ পরিদর্শন করব।

ক্রীড়া মন্ত্রী বলেন, শেখ রাসেল মিনি স্টেডিয়ামসহ যে সকল স্টেডিয়াম নির্মাণ করা হয়েছে সে গুলো সঠিকভাবে ব্যবহার ও রক্ষণাবেক্ষণ করতে হবে। লিখিতভাবে গাইডলাইন দেওয়ার নির্দেশনা দিয়েছি।

বঙ্গবন্ধু স্টেডিয়ামের সংস্কার কাজ চলমান রয়েছে, এ কাজ ডিসেম্বরের মধ্যে শেষ হওয়ার আশাবাদ ব্যক্ত করে মন্ত্রী বলেন, প্রকল্প পরিচালকদের তাগাদা দিয়েছি দ্রুততম সময়ের মধ্যে নির্ধারিত কাজ সমাপ্ত করার জন্য।

পর্যালোচনা সভায় যুব ও ক্রীড়া মন্ত্রণালয়ের সচিব ড. মহিউদ্দীন আহমেদ, অতিরিক্ত সচিব (প্রশাসন)   
মোঃ মোস্তফা কামাল মজুমদার, অতিরিক্ত সচিব (উন্নয়ন) মোঃ উবায়দুল হক, জাতীয় ক্রীড়া পরিষদের সচিব ও সংশ্লিষ্ট প্রকল্পের পরিচালকগণ ও মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

#

আরিফ/পাশা/শফি/সঞ্জীব/আব্বাস/২০২৪/১৯৪৭ ঘণ্টা

তথ্যবিবরণী                                                                                                    নম্বর : ২৪৬২

**ওসমানীনগরের ইউএনও'র পিতার মৃত্যুতে প্রবাসী কল্যাণ প্রতিমন্ত্রীর শোক**

ঢাকা, ৭ মাঘ (২১ জানুয়ারি) :

সিলেটের ওসমানীনগর উপজেলা নির্বাহী অফিসার মহুয়া শারমিন ফাতেমার পিতা বীর মুক্তিযোদ্ধা মোঃ আব্দুল মোতালেব (৭০) এর মৃত্যুতে গভীর শোক ও দুঃখ প্রকাশ করেছেন প্রবাসী কল্যাণ ও বৈদেশিক কর্মসংস্থান প্রতিমন্ত্রী শফিকুর রহমান চৌধুরী।

প্রতিমন্ত্রী আজ এক শোকবার্তায় বলেন, মরহুম মোঃ আব্দুল মোতালেব একজন অকুতোভয় বীর মুক্তিযোদ্ধা ছিলেন। তিনি ১৯৭১ সালের মহান মুক্তিযুদ্ধে বীরত্বের সাথে যুদ্ধ করেছেন। তার মৃত্যুতে জাতি একজন দেশপ্রেমিক মুক্তিযোদ্ধাকে হারালো। তার মৃত্যু জাতির জন্য অপূরণীয় ক্ষতি।

প্রতিমন্ত্রী শোকবার্তায় মরহুমের আত্মার মাগফিরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

#

রাশেদুজ্জামান/পাশা/শফি/সঞ্জীব/আব্বাস/২০২৪/১৯২৮ ঘণ্টা

তথ্যবিবরণী                                                                                                    নম্বর : ২৪৬১

**‘থ্রেস হোল্ড’ কমানোর বিষয়ে পার্টনার হিসেবে কাজ করতে আগ্রহী যুক্তরাষ্ট্র**

**---আইনমন্ত্রী**

ঢাকা, ৭ মাঘ (২১ জানুয়ারি) :

শ্রম শিল্পে ‘থ্রেস হোল্ড’ (ট্রেড ইউনিয়ন গঠনে শ্রমিকদের স্বাক্ষরের হার) কমানোর বিষয়ে বাংলাদেশ সরকারের সঙ্গে যুক্তরাষ্ট্র পার্টনার হিসেবে কাজ করতে চায় বলে জানিয়েছেন আইন, বিচার ও সংসদ বিষয়ক মন্ত্রী আনিসুল হক। তিনি বলেন, মার্কিন যুক্তরাষ্ট্র শ্রমিকদের অধিকারের ব্যাপারে অত্যন্ত সচেতন, এটা তাদের কাছে অত্যন্ত গুরুত্বপূর্ণ একটি ইস্যু। এটা বাংলাদেশ সরকার এবং আওয়ামী লীগের সরকারের কাছেও অত্যন্ত গুরুত্বপূর্ণ বিষয়। এত গুরুত্বপূর্ণ বিষয় যে, এবার প্রধানমন্ত্রী শেখ হাসিনা শ্রম ও কর্মসংস্থান মন্ত্রণালয়টি নিজের হাতে রেখেছেন।

আজ সচিবালয়ে মার্কিন দূতাবাসের লেবার অ্যাটাসে লিনা খান (Leena Khan) ও প্রথম সচিব (রাজনৈতিক) ম্যাথিউ বেহ (Matthew Beh) এর সঙ্গে বৈঠক শেষে সাংবাদিকদের ব্রিফিংকালে মন্ত্রী এসব কথা বলেন। এ সময় আইন ও বিচার বিভাগের সচিব মো. গোলাম সারওয়ার এবং লেজিসলেটিভ ও সংসদ বিভাগের অতিরিক্ত সচিব (সচিবের দায়িত্ব পালনকারী) হাফিজ আহমেদ চৌধুরী সহ মন্ত্রণালয়ের ঊর্ধ্বতন কর্মকর্তারা উপস্থিত ছিলেন।

আইনমন্ত্রী বলেন, শ্রমিকদের সম্মতি বা স্বাক্ষর নেওয়ার হার পর্যায়ক্রমে কমিয়ে ট্রেড ইউনিয়ন গঠনের প্রক্রিয়া সহজ করা হবে বলে তাদের জানিয়েছেন।

মন্ত্রী বলেন, শ্রমিক অধিকার নিয়ে মার্কিন দূতাবাসের লেবার অ্যাটাসে আলোচনা করেছেন। এই আলোচনা গত বছর থেকে তাদের সঙ্গে আমাদের হচ্ছে। সময়ে সময়ে যে অগ্রগতি হয়েছে এবং আরও কোনো অগ্রগতি সম্ভব কি না, সেটা নিয়ে আলাপ-আলোচনা করা হয়েছে।

মন্ত্রী বলেন, ‘আজকে আলোচনার বিষয়বস্তু ছিল, রাষ্ট্রপতির কাছে যে শ্রম আইনটা গিয়েছিল, সেটি একটি বিশেষ কারণে ফিরিয়ে দেওয়া হয়েছে। সেই কারণটা আগেও আপনাদের ব্যাখ্যা করেছি। সেই ব্যাপারটা আলোচনায় এসেছে।’

আনিসুল হক বলেন, ‘আমি এটাও বলেছি, আগামী বুধবার শ্রম মন্ত্রণালয়ের একটা টিমের সঙ্গে আলোচনায় বসব। আইএলওর গভর্নিং বডির মিটিং হচ্ছে মার্চ মাসে, আমাদের অগ্রগতি সম্পর্কে সম্পূর্ণ ওয়াকিবহাল হওয়ার জন্য এবং দু’একটা বিষয় তারা জানতে চেয়েছেন, সেই মিটিংয়ের পরে তাদের আমরা জানাবো। আমাদের আলোচনা অত্যন্ত ফলপ্রসূ হয়েছে এবং মার্কিন যুক্তরাষ্ট্র আপত্তি বা এমন কিছু তোলেনি।’

চলমান পাতা-২ পাতা-২

থ্রেস হোল্ড নিয়ে তাদের বক্তব্য কী, এ বিষয়ে মন্ত্রী বলেন, ‘থ্রেস হোল্ড নিয়ে তাদের বক্তব্য আছে, এটা সব সময়ই ছিল। থ্রেস হোল্ডের ব্যাপারে আমি বলেছি, এটা আমরা ১৫ শতাংশে নামিয়ে এনেছি। সেখানে একটা কন্ডিশন আছে, এটা শুধু এপ্লিক্যাবল হবে যে ফ্যাক্টরিতে তিন হাজার বা এর বেশি শ্রমিক আছে সেখানে। সেটার ব্যাপারে একটা আলোচনা হতে পারে।’ তারা এটাও বলেছেন, তিন হাজার বা তিন হাজারের বেশি শ্রমিক আছে এমন কারখানা অনেক কম। এই ব্যাপারে যখন প্রশ্ন এসেছে তখন আমি বলেছি, এটা নিয়ে স্টেক হোল্ডারদের সঙ্গে আলোচনা করে আমরা এটা সিদ্ধান্ত নিতে পারব।’

তারা কী শ্রমিকদের স্বাক্ষরের হার ১০ শতাংশ চাইছে কি না, এ বিষয়ে আনিসুল হক বলেন, ‘এটা জেনারেল ইয়ে যে ১০ শতাংশ, আমি পরিষ্কার করে দিয়েছি, আমাদের ইমপ্লয়ার্স এবং ওয়ার্কার্স ফেডারেশন যেগুলো আছে তারা সব সময় বলে আসছে আস্তে আস্তে কমানোটাই তাদের জন্য ভালো হবে। বাংলাদেশ শ্রমিকের অধিকারের ক্লাইমেট অনুযায়ী এটা কমানো হবে। এটাই আমাদের সিদ্ধান্ত। সেজন্য আমরা আস্তে আস্তে কমানোর ব্যাপারে গুরুত্ব দেব।’

#

রেজাউল/পাশা/সায়েম/শফি/সঞ্জীব/আব্বাস/২০২৪/১৮১০ ঘণ্টা

তথ্যবিবরণী                                                                                                    নম্বর : ২৪৬০

শিল্পমন্ত্রীর সাথে ভারতের হাইকমিশনারের সাক্ষাৎ

**ব্যবসা বাণিজ্য সম্প্রসারণে সহযোগিতা অব্যাহত রাখার আশাবাদ**

ঢাকা, ৭ মাঘ (২১ জানুয়ারি) :

শিল্পমন্ত্রী নূরুল মজিদ মাহমুদ হুমায়ূনের সাথে আজ ঢাকায় তার অফিস কক্ষে বাংলাদেশে নিযুক্ত ভারতের হাইকমিশনার প্রণয় ভার্মা (Pranay Verma) সাক্ষাৎ করেছেন। এ সময় শিল্প মন্ত্রণালয় ও ঢাকাস্থ ভারতীয় হাইকমিশনের সংশ্লিষ্ট কর্মকর্তাবৃন্দ উপস্থিত ছিলেন। বৈঠকে উভয় পক্ষ ব্যবসা বাণিজ্য সম্প্রসারণে সহযোগিতা অব্যাহত রাখার আশাবাদ ব্যক্ত করেন।

সাক্ষাৎকালে ভারতের হাইকমিশনার বলেন, ভারত মাঝারি ও ক্ষুদ্র শিল্পে সহযোগিতা করতে আগ্রহী। এসএমইখাতকে দু’দেশের অর্থনীতির মেরুদণ্ড উল্লেখ করে তিনি বলেন, আমরা একে অন্যের কাছ থেকে শিখতে পারি। আমরা রুপিতে বাণিজ্যের যে প্রক্রিয়া শুরু করেছি, তা আরো বাড়িয়ে দু’দেশের ব্যবসায়ীদের জন্য সুযোগ সুবিধা বৃদ্ধি করা দরকার। তিনি আরো বলেন, বর্তমানে ভারত অন্যান্য দেশ থেকে যে সকল দ্রব্য আমদানি করে, তার মধ্যে যেগুলো বাংলাদেশে পাওয়া যায় সেগুলো আমরা বাংলাদেশ থেকে আমদানি করতে আগ্রহী। তিনি বলেন, ITEC সহ ভারতের বিভিন্ন প্রতিষ্ঠানে বাংলাদেশিদের জন্য  প্রশিক্ষণের সুযোগ বাড়ছে।

শিল্পমন্ত্রী বলেন, আমরা টেকনোলজিখাতে এবং সিমেন্ট উৎপাদনের কাঁচামাল সরবরাহের জন্য ভারতের সহযোগিতা নিতে পারি। তিনি আরো বলেন, বাংলাদেশের বিএসটিআই এবং বাংলাদেশ এক্রিডিটেশন বোর্ড (বিএবি) এর সাথে ভারতের সমজাতীয় প্রতিষ্ঠানের সহযোগিতার ক্ষেত্র বৃদ্ধি করা দরকার।

সাক্ষাৎ শেষে উপস্থিত সাংবাদিকদের সাথে আলাপকালে এক প্রশ্নের জবাবে শিল্পমন্ত্রী জানান, বর্তমানে দেশের সার কারখানাগুলোতে সার উৎপাদিত হচ্ছে এবং আমদানিকৃত সারের পর্যাপ্ত মজুত রয়েছে। আশা করি, আগামী মৌসুমে সারের কোনো সংকট হবে না।

#

মাহমুদুল/পাশা/শফি/সঞ্জীব/আব্বাস/২০২৪/১৭৪০ ঘণ্টা

তথ্যবিবরণী নম্বর : ২৪৫৯

**জাতিসংঘ মহাসচিবের সাথে পররাষ্ট্রমন্ত্রীর বৈঠক**

**শেখ হাসিনার নেতৃত্বের প্রশংসা মহাসচিবের**

কাম্পালা, ৭ মাঘ (২১ জানুয়ারি) :

জাতিসংঘের মহাসচিব আন্তোনিও গুতেরেস (Antonio Guterres) প্রধানমন্ত্রী শেখ হাসিনাকে অভিনন্দন জানিয়েছেন এবং তার নেতৃত্বের প্রশংসা করেছেন।

আজ উগান্ডার কাম্পালায় তৃতীয় দক্ষিণ শীর্ষ সম্মেলনের সাইডলাইনে পররাষ্ট্রমন্ত্রী ড. হাছান মাহ্‌মুদ তার সঙ্গে সাক্ষাৎ করেন।

বৈঠকে মহাসচিব গুতেরেস বৈশ্বিক অর্থনীতির কাঠামো সংস্কারের ক্ষেত্রে বাংলাদেশের ভূমিকাকে গুরুত্বপূর্ণ বলে উল্লেখ করেন এবং জাতিসংঘের নেতৃত্বে বেশ কয়েকটি বৈশ্বিক প্রক্রিয়ায় চ্যাম্পিয়ন হওয়ার জন্যও তিনি প্রধানমন্ত্রী শেখ হাসিনার প্রশংসা করেন।

বাংলাদেশের সরকার ও জনগণের পক্ষ থেকে পররাষ্ট্রমন্ত্রী হাছান মাহ্‌মুদ ফিলিস্তিনের গাজায় যুদ্ধ নিরসনে জাতিসংঘ মহাসচিবের সাহসী ও গুরুত্বপূর্ণ ভূমিকার প্রশংসা করেন। পাশাপাশি রোহিঙ্গা ইস্যুকে জাতিসংঘের আলোচ্যসূচির শীর্ষে রাখার জন্য আন্তোনিও গুতেরেসকে অনুরোধ করেন মন্ত্রী।

২০২৪ সাল জাতিসংঘে বাংলাদেশের সদস্য হওয়ার সুবর্ণ জয়ন্তীর বছর উল্লেখ করে ড. হাছান মাহ্‌মুদ এটিকে যথাযথভাবে উদযাপনের প্রয়োজনীয়তার ওপর জোর দেন। তিনি মহাসচিব গুতেরেসকে বাংলাদেশে আসার আমন্ত্রণ জানান।

দেশের জাতীয় সংসদ নির্বাচন নিয়েও মহাসচিবকে ব্রিফ করেন হাছান মাহ্‌মুদ । তিনি জানান, জনগণের অংশগ্রহণে একটি অবাধ, সুষ্ঠু ও শান্তিপূর্ণ নির্বাচন অনুষ্ঠিত হয়েছে।

পররাষ্ট্র সচিব (সিনিয়র সচিব) মাসুদ বিন মোমেন, জাতিসংঘে বাংলাদেশের স্থায়ী প্রতিনিধি মুহাম্মদ এ মুহিত, কেনিয়া ও উগান্ডায় বাংলাদেশের হাইকমিশনার তারেক মুহাম্মদ প্রমুখ এ সময় উপস্থিত ছিলেন।

**সৌদি আরবের পররাষ্ট্র বিষয়ক ভাইস মিনিস্টারের সাথে বৈঠক**

জাতিসংঘ মহাসচিবের সাথে বৈঠকের আগে পররাষ্ট্রমন্ত্রী ড. হাছান মাহ্‌মুদের সাথে সাক্ষাৎ করেন সৌদি আরবের পররাষ্ট্র বিষয়ক ভাইস মিনিস্টার ওয়ালিদ এল খেরেজি (ডধষববফ ঊষ কযবৎবরলর)।

আজ এ বৈঠকে ভাইস মিনিস্টার এল খেরেজি পররাষ্ট্রমন্ত্রী হিসেবে নতুন দায়িত্ব গ্রহণের জন্য ড. হাছান মাহ্মুদকে অভিনন্দন জানান। দুই ভ্রাতৃপ্রতিম দেশের মধ্যে বাণিজ্য, বিনিয়োগ এবং সংযোগ বৃদ্ধিসহ পারস্পরিক স্বার্থের বিভিন্ন বিষয়ে তারা আলোচনা করেন।

উগান্ডার কাম্পালায় জোট নিরপেক্ষ আন্দোলন (ন্যাম) - এর ১৯তম শীর্ষ সম্মেলন এবং ৭৭ জাতি গ্রুপ ও চীনের তৃতীয় দক্ষিণ শীর্ষ সম্মেলনে বাংলাদেশ প্রতিনিধিদলের নেতৃত্ব দিচ্ছেন পররাষ্ট্রমন্ত্রী।

#

আকরাম/পাশা/শফি/সঞ্জীব/জয়নুল/২০২৪/১৭৪০ ঘণ্টা

তথ্যবিবরণী নম্বর : ২৪৫৮

কোভিড-১৯ সংক্রান্ত সর্বশেষ প্রতিবেদন

ঢাকা, ৭ মাঘ (২১ জানুয়ারি) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রোববার সকাল ৮টা র্পযন্ত ২৪ ঘণ্টায় দেশে ৩৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার

৫ দশমকি ৯২ শতাংশ। এ সময় ৫৭৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছে। এ পর্যন্ত ২৯ হাজার ৪৮০ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ১৭১ জন।

#

দাউদ/পাশা/শফি/সঞ্জীব/জয়নুল/২০২৪/১৬৪০ ঘণ্টা

তথ্যবিবরণী নম্বর : ২৪৫৭

**বিএনপি ভুল রাজনীতি করেছে, দেশবিরোধী রাজনীতি করেছে**

**-নৌপরিবহন প্রতিমন্ত্রী**

টুঙ্গিপাড়া (গোপালগঞ্জ), ৭ মাঘ, (২১ জানুয়ারি):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, আন্তর্জাতিক মহল যারা নির্বাচন নিয়ে সন্দিহান ছিলো তারা সন্তুষ্ট। জাতিসংঘসহ বিভিন্ন দেশ বর্তমান সরকারের সাথে কাজ করার অঙ্গীকার ব্যক্ত করেছে। এর মধ্যে দিয়ে প্রমাণিত হয় বিএনপি ভুল রাজনীতি করেছে, দেশবিরোধী রাজনীতি করেছে।

প্রতিমন্ত্রী আজ টুঙ্গিপাড়ায় জাতির পিতা বঙ্গবন্ধু শেখ মুজিবুর রহমানের সমাধিতে শ্রদ্ধা নিবেদন এবং জিয়ারত শেষে সাংবাদিকদের প্রশ্নের জবাবে এসব কথা বলেন।

প্রতিমন্ত্রী বলেন, আমাদের যে কাজগুলো প্রধানমন্ত্রী শেখ হাসিনার নেতৃত্বে চলছে, সেই কাজগুলো সামনের দিকে এগিয়ে নিয়ে যাওয়া এবং শেষ করা-হলো মূল চ্যালেঞ্জ। আগামী পাঁচ বছরের মধ্যে আমাদের যতগুলো প্রকল্প আছে সবগুলো শেষ করবে সরকার। প্রধানমন্ত্রী শেখ হাসিনা ১০ হাজার কিলোমিটার নৌপথ খননের কথা বলেছেন। সেটাও সরকার সম্পন্ন করতে চায়। বদ্বীপ পরিকল্পনা বাস্তবায়নে নৌপরিবহন মন্ত্রণালয় এবং পানি সম্পদ মন্ত্রণালয় সম্মিলিতভাবে কাজ করবে।

প্রতিমন্ত্রী আরো বলেন, প্রধানমন্ত্রী নির্বাচনি যে ইশতেহারের কথা বলেছেন ‘উন্নয়ন দৃশ্যমান, বাড়বে এবার কর্মসংস্থান।’ আমরা কর্মসংস্থানের ওপর বিশেষ নজর দেব। তরুণ যুবকরা যেন কর্মসংস্থানের সুযোগ পায় সেদিকেও লক্ষ্য রাখবো।

এসময় অন্যান্যের মধ্যে নৌপরিবহন মন্ত্রণালয়ের সিনিয়র সচিব মোঃ মোস্তফা কামাল, চট্টগ্রাম বন্দরের চেয়ারম্যান রিয়ার এডমিরাল এম সোহায়েল, পায়রা বন্দরের চেয়ারম্যান রিয়ার এডমিরাল গোলাম সাদেক, মংলা বন্দরের চেয়ারম্যান রিয়ার এডমিরাল মীর এরশাদ আলী, বাংলাদেশ স্থলবন্দর কর্তৃপক্ষের চেয়ারম্যান জিল্লুর রহমান চৌধুরী, বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) চেয়ারম্যান কমডোর আরিফ আহমেদ মোস্তফা প্রমুখ উপস্থিত ছিলেন।

প্রতিমন্ত্রী পরে জাতির পিতা বঙ্গবন্ধু শেখ মুজিবুর রহমানের সমাধিসৌধ কমপ্লেক্স মসজিদে মিলাদ মাহফিল ও দোয়ায় অংশ নেন। বিকেলে টুঙ্গিপাড়ায় প্রতিমন্ত্রী ৩ হাজার কম্বল বিতরণ করেন ।

#

জাহাঙ্গীর/জামান/ফাতেমা/রাসেল/মাসুম/২০২৪/১৫৩০ ঘণ্টা

তথ্যবিবরণী নম্বর : ২৪৫৬

**সমাজসেবার কাজে সবাইকে এগিয়ে আসতে হবে**

**-সমাজকল্যাণ মন্ত্রী**

ঢাকা, ৭ মাঘ, (২১ জানুয়ারি):

সমাজকল্যাণ মন্ত্রী ডা. দীপু মনি বলেছেন, সমাজসেবার কাজে সবাইকে এগিয়ে আসতে হবে। জ্ঞাণ ও দক্ষতাকে কাজে লাগিয়ে দেশ নির্মাণে নিজেকে আত্মনিয়োগ করতে হবে। আজ রাজধানীর আগারগাঁওয়ে সমাজসেবা একাডেমিতে বুনিয়াদি প্রশিক্ষণ কোর্সের উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, সরকারি কর্মচারীদের জ্ঞান ও দক্ষতার সঙ্গে সেবার মানসিকতা নিয়ে জনগণের জন্য কাজ করতে হবে। ভবিষ্যতে স্মার্ট বাংলাদেশ গঠনে কর্মকর্তাদের আরো সক্ষম হতে হবে।

ব্যক্তিগত দক্ষতা কাজে লাগানোর আহ্বান জানিয়ে মন্ত্রী আরো বলেন, স্মার্ট বাংলাদেশ গড়ার যাত্রা দক্ষতার সঙ্গে এগিয়ে নিতে হবে। নীতি নৈতিকতা ঠিক রেখে সেবা দেওয়ার মনমানসিকতা গড়তে হবে। কারও একার পক্ষে স্মার্ট বাংলাদেশ গড়া সম্ভব নয়।

সমাজসেবা অধিদপ্তরের মহাপরিচালক ড. আবু সালেহ মোস্তফা কামালের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সমাজকল্যাণ মন্ত্রণালয়ের সচিব মো: খায়রুল আলম সেখ।

#

জাকির/জামান/ফাতেমা/আলী/মাসুম/২০২৪/১৩০০ ঘণ্টা

Handout Number : 2455

**Visit of NDB Vice President: Strengthening Collaborations for Sustainable Development**

Dhaka, 21January:

A seven-member high-level delegation from the New Development Bank (NDB), headed by Vladimir Kazbekov, Vice President and Chief Operating Officer, is currently on a visit to Bangladesh from January 21 to 23, 2024. This visit aims to strengthen ties and explore potential collaborations to support Bangladesh's sustainable development initiatives. Today, the Vice President held a meeting with the Finance Minister at ERD, marking the beginning of their engagements.

During the meeting, the Finance Minister extended a warm welcome to the NDB Vice President, expressing gratitude for the bank's active involvement in Bangladesh's critical projects. These projects specifically involve the establishment of a new water supply network in select areas of the city and the replacement of the aging gas network in Dhaka and Narayanganj. Discussions primarily focused on advancing infrastructural development across diverse and productive sectors, including transport, clean energy, energy efficiency, water and sanitation, and tourism.

Finance Minister emphasized Bangladesh’s promising growth trajectory, highlighting the need for substantial investments in key sectors through unconventional means, including blended finance, private sector facilitation, policy support and increased concessional climate finance. In the face of the ongoing global financial crisis, he expressed hope that NDB would innovate new financial instruments to support both public and private sector development. The proposal to explore multi-currency operations in Bangladesh was also discussed.

In response, Vladimir Kazbekov, VP, NDB congratulated the Finance Minister on his recent appointment and commended the new government under the leadership of Prime Minister Sheikh Hasina. He assured a deepening of economic relations with Bangladesh and pledged increased collaborations to support sustainable development initiatives.

Bangladesh holds the distinction of being the first country to join the New Development Bank after its original members in September 2021. This membership has paved the way for a new partnership, aligning with Bangladesh's development vision. The country successfully completed its tenure as the initial Director for a constituency formed in collaboration with the UAE and Egypt, spanning from September 2021 to June 2023. Bangladesh formulated "The New Development Bank Act, 2023" in November 2023 to ratify NDB’s Agreement.

The ongoing visit by the NDB delegation involves discussions with high-level government officials and dignitaries to explore potential financing opportunities, contributing to Bangladesh's journey towards a higher development trajectory.

#

Ashrafuzzaman/Zaman/Sazzad/shamim/2024/1406 hours

তথ্যবিবরণী নম্বর : ২৪৫৪

**রংপুর অঞ্চলে আলুর চাষ লক্ষ্যমাত্রা ছাড়িয়েছে**

রংপুর, ৭ মাঘ, (২১ জানুয়ারি) :

বর্তমানে দেশে আলুর চাহিদা ও আবাদ দুটিই বেড়েছে। কৃষি বিভাগের তথ্য অনুযায়ী রংপুর বিভাগের পাঁচ জেলায় এবছর ১ লাখ ৬০২ হেক্টর জমিতে আলুর চাষ করা হয়েছে, যেখানে ৯৮ হাজার ৫১০ হেক্টর জমিতে আলু চাষের লক্ষ্যমাত্রা নির্ধারণ করা হয়েছিল। সে হিসেবে ২ হাজার ৯২ হেক্টর জমিতে আলুর চাষ বেড়েছে। এবছর রংপুর জেলায় ৫৩ হাজার ৯৩০ হেক্টর জমিতে আলুর আবাদ হয়েছে, যা রংপুর অঞ্চলের সর্বোচ্চ। এছাড়া নীলফামারী জেলায় ২১ হাজার ৯৯০ হেক্টর, গাইবান্ধা জেলায় ১১ হাজার ১৫২ হেক্টর, কুড়িগ্রাম জেলায় ৭ হাজার ৭৫ হেক্টর ও লালমনিরহাট জেলায় ৬ হাজার ৪৫৫ হেক্টর জমিতে আলুর চাষ করা হয়েছে। উল্লেখ্য, গতবছর রংপুর অঞ্চলে ৯৭ হাজার ৩২৭ হেক্টর জমিতে আলুর চাষ করা হয়েছিল।

বাংলাদেশে দেশি ও উচ্চফলনশীল দুই জাতের আলু চাষ করা হয়। বর্তমান বাংলাদেশে হেক্টরপ্রতি আলুর গড় ফলন ১১ টন। আলুর উৎপাদন হেক্টরপ্রতি ২০ টন পর্যন্ত বাড়ানো সম্ভব। আলুর উৎপাদন বৃদ্ধিতে বাংলাদেশ কৃষি গবেষণা ইনস্টিটিউট বেশ কয়েকটি উচ্চফলনশীল আলুর জাত উদ্ভাবন করেছে। বিজ্ঞানসম্মত পদ্ধতিতে উচ্চফলনশীল জাতের আলু চাষ করলে ফলন বাড়বে এবং উৎপাদন খরচ কমে আসবে। যা দেশের খাদ্য চাহিদা পূরণে সহায়তা করার পাশাপাশি দেশের অর্থনীতিকে সমৃদ্ধ করবে।

#

রুপাল/জামান/ফাতেমা/সাজ্জাদ/মাসুম/২০২৪/১২৩৫ ঘণ্টা